Orange-saken

Fagforeningsleder Sara Bell: – Høyre var døråpner for Orange Helse

Samtidig som han satt i bystyret, jobbet Høyre-politikeren i Orange Helse med å skaffe bemanningsbyrået millionkontrakter med Bergen kommune. – Ikke inhabil, sier han selv.

oystein.windstad@fagbladet.no

Innhold i denne artikkelens faktaboks har fått kritikk av Pressens faglige utvalg, for brudd på Vær varsom-plakatens punkt 3.2. Faktaboksen er nå endret.

I høst har både Fagbladet, FriFagbevegelse og Aftenposten publisert avsløringer om bemanningsselskapet Orange Helse. Nå blir bemanningsbyrået etterforsket av skattemyndighetene i Litauen, og i fjor sa både Oslo kommune og Bergen kommune opp kontraktene med Orange som følge av «vesentlig mislighold av kontrakter».

Men det var tilbake i 2007 i Bergen det hele startet, da Orange Helse etablerte seg i vestlandshovedstaden.

Øystein Windstad

Orange Helse har hovedkontorene sine her, og Bergen kommune var sentral da det store vendepunktet kom for bemanningsselskapet. I 2012 landet nemlig Orange Helse en av sine første store kontrakter. Sammen med fire andre bemanningsselskap fikk de oppdrag innen sykehjem og i hjemmesykepleien. Orange Helse skulle ifølge kontrakten brukes mest fordi de var billigst. Den toårige kontrakten hadde en verdi på rundt 180 millioner kroner.

• Omstridt bemanningsbyrå ble kastet ut av Bergen og Oslo – nå får de avtale med 12 kommuner i Sogn og Fjordane

Politiker i Bergen kommune jobbet i Orange

I kontrakten som ble inngått mellom Bergen kommune og Orange Helse i juni 2012, dukker navnet til Høyre-politiker Asle Wingsternes opp. I 2012 jobbet han i Orange Helse. Der hadde han blant annet ansvar for anbudsprosessen til vikarselskapet. Samtidig som han jobbet i Orange Helse, satt han i bystyregruppa til Høyre i Bergen. Det var det samme bystyret som bestemte seg for å leie inn bemanningsbyrået det samme året.

Wingsternes var varamedlem i kommunestyret fra 2007 til 2013, og i september 2013 ble han valgt inn som representant i bystyret. I 2016 og i 2017 jobbet han som valgkampsjef for Høyre i Bergen, og han er fortsatt innvalgt i bystyret i Bergen.

(Saken fortsetter under bildet)

Øystein Windstad

Fagforbundet-tillitsvalgt: – Høyre har legitimert Orange

Rett før jul var Fagforbundets tillitsvalgte Sara Bell i parlamentet i Litauen og orienterte om hvordan forbundet i mange år har arbeidet med Orange Helse.

Bell mener det var Bergen Høyre med Asle Wingsternes i spissen som slapp Orange Helse til i vestlandshovedstaden.

– Høyre har vært døråpner for Orange Helse i Bergen. Det at Høyre slapp til Orange Helse i Bergen førte også til at selskapet ble legitimert tross bekymringsmeldinger om arbeidsforholdene, og at vikarbyrået fikk mange andre oppdrag i andre kommuner og hos flere helseforetak, sier Sara Bell som er leder i Fagforbundet i Bergen. Hun legger til:

– Det er risiko for rolleblanding når noen både jobber i et selskap som ønsker å etablere seg i en kommune, og samtidig er en del av den politiske og folkevalgte gruppen som skal bestemme om selskapet skal slippe til eller ikke.

(Saken fortsetter under bildet)

Øystein Windstad

– Ikke inhabil

Asle Wingsternes jobber i dag som kommunikasjonssjef i ein miljøstiftelse i Bergen. I en epost til Fagbladet svarer han på spørsmål om rollene han hadde i 2012:

– Habilitetsvurderinger vedrørende mitt ansettelsesforhold i Orange Group foreligger i protokoller hos Bergen kommune. Administrasjonen utredet meg som habil. Dette vedtok også en samlet komité og bystyret, uten kommentarer eller motforestillinger fra noen andre partier.

– Fremmet ikke Oranges interesser

På spørsmål om hva han tenker om Sara Bell sine utsagn om farer for rolleblanding og Høyre som døråpner for Orange Helse i Bergen, viser han til sitt tidligere svar om habilitet.

Han svarer videre at han ikke brukte sin politiske innflytelse til å fremme Orange sine interesser i Bergen kommune.

Fagbladet stilte Wingsternes følgende spørsmål: Hvilke etiske vurderinger gjorde du rundt dine roller i 2012? Han svarte "ja" på dette, men har ikke besvart Fagbladets oppfølgingsspørsmål om han ønsker å utdype det noe knappe svaret.

Fikk avsluttet kontrakter

Etter at det ble et rødgrønt flertall i Bergen kommune, og det ble gjort en kommunal gransking av arbeidsforholdene hos Orange, avsluttet kommunen kontraktene med bemanningsbyrået.

Orange Helse ønsket å stoppe offentliggjøringen av kommunens revisjonsrapport fordi de mente det var flere faktafeil i rapporten. Tre helseforetak har nå avsluttet kontraktene sine med vikarselskapet som har jobbet i over 200 norske kommuner.

Samtidig som Orange har fått kritikk i flere rapporter, fikk de NHO sitt kvalitetsstempel for bemanningsbransjen. Eier og direktør av Orange Helse Nils Paulsen er vararepresentant i styret til NHO Helse og Velferd.

• Orange avviser kritikk og knebling av ytringsfrihet

• Helsevikarbyrået Orange skattegranskes i Litauen

• Arbeidstilsynet ber det norskeide vikarhelsebyrået Orange forklare seg

• Sykepleier Peter mener han er trukket dobbelt for språkkurs. Nå krever han pengene tilbake fra vikarbyrået

• Dokumentarfilm hevder Orange presset litauiske sykepleiere i Norge til å betale gjelda to ganger

• Helsevikarbyrået Orange kan ha brutt norsk lov, sier Torbjørn Røe Isaksen